Helikopter stort neer tydens brandbestrydingWOF het vanoggend op Twitter bevestig ŉ WOF opsporingsvliegtuig en ŉ helikopter is met sonsopkoms na die brande in die Vermaaklikheid omgewing in die Hessekwa-munisipaliteit ontplooi. Foto: Twitter via @wo_fire. ŉ Vlieënier van Working on Fire (WOF) het glo gesterf terwyl hy Dinsdagoggend besig was om verwoestende brande in die Wes-Kaap te bestry. Linton Rensburg, woordvoerder van WOF, het gesê al wat hulle in die stadium wil bevestig is dat daar “ŉ voorval” was met een van hul helikopters in die Stilbaai-omgewing en dat hulle wag vir verdere besonderhede van owerhede op die toneel. Pappie Maja, woordvoerder van die Burgerlugvaartowerheid (BLO) het ook die voorval aan Maroela Media bevestig. “ŉ Span ondersoekers is na die toneel ontplooi. Dit is ŉ WOF-helikopter. Ons sal later meer besonderhede hê,” het Maja gesê. Die Tuinroete-distriksmunisipaliteit het bevestig ŉ helikopter van WOF het neergestort. Volgens die munisipaliteit is ongeveer sewe huise en verskeie ander kleiner strukture ook verwoes tydens dié brande. ŉ Sosialemediagebruiker het ook op Facebook gesê die helikopter het glo “ontplof” oor ŉ familielid se plaas. Algoa FM berig die vlieënier is in die ongeluk dood. WOF het vanoggend op Twitter bevestig ŉ WOF‑opsporingsvliegtuig en ŉ helikopter is met sonsopkoms na die brande in die Vermaaklikheid‑omgewing in die Hessekwa-munisipaliteit ontplooi. ŉ Hittegolf in die Wes-Kaap het gelei tot talle verwoestende brande. Maroela Media wag op terugvoer van die polisie.